आम्रपाली, मुक्ता, सुजाता, तिलोत्तमा, चम्पा थेरी के साथ साथ ललद्यद भी हैं और मज़ेदार है कि एक स्मृति, विस्मृति, तृष्णा और भाषा थेरी भी है इन थेरियों में। दुनिया भर की नानियाँ- मौसियाँ - दादियाँ, पुरधाइन, रमावती नाइन, प्रेसवाली, श्रीमती सावित्री पाठक, यौन-दासियाँ, सेक्स-वर्कर्स, इराक-युद्ध की सैनिक-विधवाएँ, जलेबा-बुआ, वृद्धाएँ जो धरती का नमक हैं, वे मध्यवर्गीय औरतें भी जो पिट कर ब्यूटी-पार्लर जा सकती हैं बरफ-पट्टी करवाने और कुंठा शमन के लिए शॉपिंग, चचा ट्रांसलेशन, पुस्तकालयों में टिफिन बाँध कर लाने वाले वृद्ध, कूड़ा बीनते बच्चे, ट्राफिक सिग्नल पर भीख माँगते बच्चे, वे सब 'बाहर के आदमी' जिनकी गिनती कोई कुटुम्ब में नहीं करता और वे जाने कहाँ के होते हैं...उन सभी को कवयित्री के सम्वेदना-संसार में जगह मिली है। 'रोटी बेलती हूँ जैसे पृथ्वी' की तर्ज़ पर 'कविता लिखती हूँ जैसे पृथ्वी'। कवयित्री को अति-साँकरी नेह-गली नहीं चाहिए बल्कि ऐसा मोहल्ला चाहिए 'जिसमें समाए सब इसरे-बिसरे आइली-बाइली'